Ľ. Vážny, poslanec: (2003-10-28):
Po prvé, Národná rada Slovenskej republiky uznesením č. 455 zo 17. 9. 2003 pridelila predmetný návrh zákona o označeniach pôvodu výrobkov na prerokovanie v druhom čítaní vo výboroch do 30 dní a v gestorskom výbore do 31 dní od prerokovania v prvom čítaní na schôdzi Národnej rady Slovenskej republiky Ústavnoprávnemu výboru Národnej rady, pre financie, rozpočet a menu, výboru pre hospodárstvo, privatizáciu a podnikanie, výboru pre pôdohospodárstvo. Ako gestorský výbor určila Výbor Národnej rady pre hospodárstvo, privatizáciu a podnikanie. Iné výbory Národnej rady návrh zákona neprerokovali. Po druhé, poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona v zmysle § 75 ods. 2 rokovacieho poriadku. Vládny návrh zákona o označeniach pôvodu výrobkov a zemepisných označeniach výrobkov odporúčali Národnej rade Slovenskej republiky schváliť výbory, ktorým bol pridelený, nasledovne: ústavnoprávny prerokoval návrh zákona 3. 10 a odporučil schváliť so zmenami a doplnkami, Výbor Národnej rady pre financie, rozpočet a menu prerokoval 9. 10. a uznesením č. 192 odporučil Národnej rade návrh zákona schváliť s pozmeňujúcimi a doplňujúcimi návrhmi, Výbor Národnej rady pre hospodárstvo, privatizáciu a podnikanie prerokoval návrh 7. 10. 2003 a uznesením č. 178 odporučil Národnej rade návrh zákona schváliť so zmenami a doplnkami. Výbor Národnej rady pre pôdohospodárstvo pre rokoval návrh 7. 10. a uznesením č. 91 odporučil Národnej rade návrh zákona schváliť s pripomienkami. Po štvrté, z uznesení výborov Národnej rady uvedených pod bodom 3 tejto správy vyplývajú pozmeňujúce a doplňujúce návrhy, ktoré ste všetci dostali ako tlač 359a. Je to spolu 12 pozmeňujúcich návrhov. Myslím, že ich nemusím všetky čítať podrobne, a Výbor Národnej rady Slovenskej republiky pre hospodárstvo, privatizáciu a podnikanie ako gestorský výbor podľa rokovacieho poriadku odporúča Národnej rade Slovenskej republiky o bodoch č. 1, 2, 3, 4, 5, 6, 7, 9, 10, 11 a 12 hlasovať spoločne s odporúčaním schváliť, o bode 8 hlasovať s odporúčaním neschváliť. Bod 8 je totožný s bodom 7, len nejaké drobné zmeny, s ktorými sa môžete oboznámiť v spoločnej správe výborov, čiže ak schválime bod 7, je bezpredmetné schvaľovať bod 8. Po piate, gestorský výbor na základe stanovísk výborov v súlade s § 79 ods. 4 a § 83 rokovacieho poriadku odporúča Národnej rade Slovenskej republiky vládny návrh zákona o označeniach pôvodu výrobkov a o zemepisných označeniach výrobkov a o zmene a doplnení niektorých zákonov schváliť. Spoločná správa výborov o výsledku prerokovania vládneho návrhu, tlač 359a, v druhom čítaní bola schválená uznesením č. 189 zo 14. 10. 2003. Súčasne výbor poveril spoločného spravodajcu výborov predložiť Národnej rade Slovenskej republiky spoločnú správu výborov o výsledku prerokovania návrhu zákona a poveril ho právomocami podľa § 75 ods. 5 rokovacieho poriadku. Pani predsedajúca, otvorte, prosím, rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu. Písomne sa nikto neprihlásil do rozpravy. Otváram možnosť prihlásiť sa ústne. Uzatváram možnosť prihlásiť sa ústne do rozpravy. Vyhlasujem rozpravu za skončenú. Ďakujem, pán spravodajca. Zároveň prerušujem rokovanie o tomto bode programu. Podľa zmeny, ktorú sme schválili v programe dnešného rokovania, teraz nasleduje pôvodný bod 63, a to vládny návrh zákona o obchodnom registri a o zmene a doplnení niektorých zákonov, ktorý prerokúvame v druhom čítaní. Návrh zákona máte ako tlač 344, spoločnú správu výborov ako tlač 344a. Vládny návrh zákona odôvodní minister spravodlivosti Daniel Lipšic. Pán minister, máte slovo.